Úradný vestník L 386 , 31/12/1981 S. 0004 - 0005

Španielske špeciálne vydanie: Kapitola 01 Zväzok 3 S. 0117

Portugalské špeciálne vydanie Kapitola 01 Zväzok 3 S. 0117



Nariadenie Rady (Euratom, ESUO, EHS) č. 3822/81 z 15. decembra 1981, ktorým sa mení a dopĺňa nariadenie č. 422/67/EHS, č. 5/67/Euratom, ktorým sa určujú platové pomery predsedu a členov Komisie a predsedu, sudcov, generálnych advokátov a tajomníka Súdneho dvora, nariadenie (ESUO, EHS, Euratom) č. 1240/70, ktorým sa určujú platové pomery bývalých členov Komisie spoločenstiev, ktorých funkčné obdobie končí 1. júla 1970, nariadenie č. 423/67/EHS, č. 6/67/Euratom, ktorým sa určujú platové pomery členov Komisií EHS a Euratom a Vysokého úradu, ktorí neboli menovanými členmi jednotnej Komisie Európskych spoločenstiev, a nariadenie (EHS, Euratom, ESUO) č. 2290/77, ktorým sa určujú platové pomery členov Dvora audítorov RADA EURÓPSKYCH SPOLOČENSTIEV, so zreteľom na Zmluvu o vytvorení spoločnej Rady a spoločnej Komisie Európskych spoločenstiev, a najmä na jej článok 6, so zreteľom na Zmluvu o založení Európskeho spoločenstva uhlia a ocele, najmä na jej článok 78e, so zreteľom na Zmluvu o založení Európskeho hospodárskeho spoločenstva, najmä na jej článok 206, so zreteľom na Zmluvu o založení Európskeho spoločenstva pre atómovú energiu, najmä na jej článok 180, so zreteľom na Protokol o výsadách a imunitách Európskych spoločenstiev, najmä na jeho články 20 a 21, keďže je úlohou Rady stanoviť mzdy, príspevky a dôchodky predsedu a členov Komisie, predsedu, sudcov, generálnych advokátov a tajomníka Súdneho dvora a členov Dvora audítorov, ako aj všetky príspevky vyjadrujúce odmenu; keďže špecifické ťažkosti hospodárskej a sociálnej situácie vynucujú zavedenie zvláštneho odvodu vyjadreného na základe hospodárskych údajov odrážajúcich priemerné rozdiely zaznamenané v členských štátoch medzi trendom reálnych platov a miezd na obyvateľa a trendom v: - celkovej produktivite (HDP v objeme na zamestnanú osobu), - produktivite k dispozícii na distribúciu (t. j. produktivita korigovaná podľa obchodných podmienok), - produktivite na člena aktívnej populácie vrátane osôb zamestnaných a nezamestnaných, ktorý poplatok sa má uplatňovať na čisté mzdy, dôchodky a príspevky pri skončení funkčného obdobia, ktoré vyplácajú spoločenstvá; keďže však uplatňovanie odvodu na dôchodky a príspevky pri dočasnom skončení funkčného obdobia je potrebné na prvých päť rokov pozastaviť, PRIJALA TOTO NARIADENIE: Článok 1 1. Za článok 19 nariadenia Rady č. 422/67/EHS, č. 5/67/Euratom z 25. júla 1967, ktorým sa určujú platové pomery predsedu a členov Komisie a predsedu, sudcov, generálnych advokátov a tajomníka Súdneho dvora [1], sa vkladá článok 19a: "Článok 19a Čisté základné platy, dôchodky a príspevky pri skončení funkčného obdobia predsedu a členov Komisie a predsedu, sudcov, generálnych advokátov a tajomníka Súdneho dvora budú podliehať zvláštnemu odvodu určenému podľa ustanovení článku 66a služobného poriadku úradníkov, ktoré sa uplatnia analogicky." 2. Za článok 2 nariadenia Rady ((ESUO, EHS, Euratom) č. 1240/70 z 29.júna 1970, ktorým sa určujú platové pomery bývalých členov Komisie Európskych spoločenstiev, ktorých funkčné obdobie končí 1. júla 1970 [2], sa vkladá článok 2a: "Článok 2a Čisté dôchodky príslušných osôb budú podliehať zvláštnemu odvodu v súlade s ustanoveniami článku 66a služobného poriadku úradníkov, ktoré sa uplatnia analogicky." 3. Za článok 2 nariadenia Rady č. 423/67/EHS, č. 6/67/Euratom z 25. júla 1967, ktorým sa určujú platové pomery členov komisií EHS a Euratom a Vysokého úradu, ktorí neboli menovaní členmi spoločnej Komisie Európskych spoločenstiev [3],[i] sa vkladá článok 2a: "Článok 2a Čisté dôchodky príslušných osôb budú podliehať zvláštnemu odvodu v súlade s ustanoveniami článku 66a služobného poriadku úradníkov, ktoré sa uplatnia analogicky." 4. Za článok 19 nariadenia Rady (EHS, Euratom, ESUO) č. 2290/77 z 18. októbra 1977, ktorým sa určujú platové pomery členov Dvora audítorov [4],[ii] sa vkladá článok 19a: "Článok 19a Čisté základné platy, dôchodky a príspevky pri dočasnom skončení funkčného obdobia členov a bývalých členov Dvora audítorov a ich oprávnených zástupcov budú podliehať zvláštnemu odvodu určenému podľa ustanovení článku 66a služobného poriadku úradníkov, ktoré sa uplatnia analogicky." Článok 2 Toto nariadenie nadobúda účinnosť deň po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 15. decembra 1981 Za Radu predseda D. Howell [1] Ú. v. ES 187, 8.8.1967, s. 1. [2] Ú. v. ES L 142, 30.6.1970, s. 4. [3] Ú. v. ES 187, 8.8.1967, s. 6. [4] Ú. v. ES L 268, 20.10.1977, s. 1. --------------------------------------------------